เช็คเด้งก.พ.พุ่งเอสเอ็มอีเงินชอร์ต
เช็คเด้งเดือน ก.พ. พุ่งสูง แบงก์ยอมรับเอสเอ็มอีมีปัญหา สภาพคล่องไม่ค่อยดีนัก
15 มี.ค. 2559

เช็คเด้งเดือน ก.พ. พุ่งสูง แบงก์ยอมรับเอสเอ็มอีมีปัญหา สภาพคล่องไม่ค่อยดีนัก
ธนาคารแห่งประเทศไทย (ธปท.) รายงานว่า เดือน ก.พ.มีปริมาณเช็คเรียกเก็บรวม 6.3 ล้านใบ เพิ่มขึ้นจากเดือนก่อนหน้า 17% มีมูลค่ารวม 3 ล้านล้านบาท เพิ่มขึ้น 2.86% โดยในจำนวนนี้มีเช็คคืนไม่มีเงิน หรือเช็คเด้งรวม 6.56 หมื่นใบ เพิ่มขึ้น 13.25% มูลค่าเช็คเด้งรวม 9,860 ล้านบาท เพิ่มขึ้น 12.27% สะท้อนสภาพคล่องที่ตึงตัวขึ้นของผู้ใช้เช็คโดยรวม และหากเทียบกับเดือน ก.พ.ปีก่อน พบว่า ปริมาณเช็คเรียกเก็บทั้งระบบเพิ่มขึ้น 12.18% มูลค่าเพิ่มขึ้น 2.79% ในจำนวนนี้มีปริมาณเช็คเด้งเพิ่มขึ้น 12.35% และมีมูลค่าเพิ่มขึ้น 22.64%
นายอัครนันท์ ฐิตสิริวิทย์ ผู้ช่วยกรรมการผู้จัดการ สายงานธุรกิจลูกค้าผู้ประกอบการ ธนาคารกสิกรไทย ยอมรับว่า สภาพคล่องของผู้ประกอบการเอส เอ็มอีปีนี้ไม่ดีขึ้นนักเมื่อเทียบกับปีที่แล้ว เพราะการจ่ายเม็ดเงินโครงการภาครัฐ คาดว่าจะทำให้ภาคอสังหาริมทรัพย์ดีขึ้น แต่เม็ดเงินยังไม่ถึงผู้ประกอบการรายเล็กๆ จึงไม่น่าแปลกใจที่ตัวเลขเช็คผิดนัดชำระจะเพิ่มขึ้นบ้าง โดยเฉพาะในกลุ่มเอสเอ็มอี รายเล็กๆ ที่จ่ายเช็คมูลค่าไม่สูง ส่วน เอสเอ็มอีรายกลางยังพอไปได้ อย่างไรก็ตาม จะตีความว่าเช็คเด็งทำให้ธุรกิจโดยรวมดูแย่ไม่ได้ เพราะเวลานี้ส่วนใหญ่ชำระเงินทางอิเล็กทรอนิกส์มากขึ้น